กรมการค้าต่างประเทศ เผย การค้าชายแดน-ผ่านแดน ครึ่งปีแรก มีมูลค่า 686,437 ล้านบาท เพิ่มขึ้นร้อยละ 1.16 พร้อมขานรับนโยบายรัฐ เร่งขับเคลื่อนเพิ่มมูลค่าการค้าชายแดน เชื่อครึ่งปีหลังยังมีโอกาสขยายตัวได้ดี
นายอดุลย์ โชตินิสากรณ์ อธิบดีกรมการค้าต่างประเทศ เปิดเผยมูลค่าการค้าชายแดนและผ่านแดนของไทย 6 เดือนแรก ของปี 2562 มีมูลค่ารวมทั้งสิ้น 686,437 ล้านบาท ขยายตัวร้อยละ 1.16 เป็นการส่งออก 381,705 ล้านบาท ลดลงร้อยละ 0.9 และนำเข้า 304,731 ล้านบาท ขยายตัวเพิ่มร้อยละ 3.9 เกินดุลการค้า 76,973 ล้านบาท ทั้งนี้หากแยกเป็นการค้าชายแดนกับประเทศเพื่อนบัาน 4 ประเทศ พบว่า 6 เดือนแรกของปี มีมูลค่าการค้า 553,422 ล้านบาท ลดลงร้อยละ 0.4 เป็นการส่งออก 312,223 ล้านบาท ลดลง 3.9 นำเข้ามีมูลค่า 241,199 ล้านบาท เพิ่มขึ้นร้อยละ 5.5 เกินดุลการค้า 71,024 ล้านบาท ขณะที่การค้าผ่านแดน 3 ประเทศ มีมูลค่า 133,014 ล้านบาท เพิ่มขึ้นร้อยละ 6.4 เป็นการส่งออก 69,481 ล้านบาท เพิ่มขึ้นร้อยละ 15 นำเข้า 63,532 ล้านบาท ลดลงร้อยละ 1.6 และเกินดุลการค้า 5,948 ล้านบาท        ทั้งนี้การค้าชายแดน มาเลเซียยังคงเป็นคู่ค้าอันดับหนึ่ง มูลค่า 271,602 ล้านบาท ลดลงร้อย 2.43 รองลงมาคือ เมียนมา ลาว กัมพูชา ขณะที่การค้าผ่านแดน จีนตอนใต้ยังเป็นคู่ค้าอันดับหนึ่ง ด้วยมูลค่า 59,540.84 ล้านบาท เพิ่มขึ้นร้อยละ 39.4 รองลงมาคือ เวียดนาม และสิงคโปร์ สำหรับปัจจัจสำคัญที่มีผลกระทบต่อการค้าชายแดนและผ่านแดน มาจากปัญหาค่าเงินบาทที่แข็งค่า รวมถึงความไม่มีเสถียรภาพของค่าเงินของแต่ละประเทศในภูมิภาค ปัญหาสงครามการค้าที่ยังไม่มีข้อยุติ         อย่างไรก็ตาม กรมฯ คาดว่าสถานการณ์การค้าชายแดน-ผ่านแดนของไทยในช่วงครึ่งปีหลัง จะยังคงสามารถขยายตัวเพิ่มขึ้นได้ และเป็นไปตามเป้าหมาย 1.6 ล้านล้านบาท ขยายตัวเพิ่มขึ้นร้อยละ 15 เนื่องจากการส่งเสริมการค้าชายแดนยังคงเป็นนโยบายสำคัญที่รัฐบาลให้ความสำคัญ ซึ่งนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้มอบหมายให้กรมการค้าต่างประเทศเร่งส่งเสริมการค้าชายแดน พร้อมแนวทางแก้ไขปัญหา และในเดือนสิงหาคมนี้ รองนายกรัฐมนตรีและรัฐมนตรีว่าการกระทรวงพาณิชย์ จะเดินทางลงพื้นที่เพื่อติดตามสถานการณ์อย่างใกล้ชิดอีกครั้ง